Stein Mehren: *ORDRE*. Dikt 2008

Femfaset

Å elske en annen i seg selv

Å finne seg selv i en annen

Å miste seg selv i en annen

Å elske en annen som seg selv

Å elske en annen som en annen

Midtsommernatt

Midtsommernatten

er uten tid

Uten soloppgang og solnedgang

og med lys og mørke støpt inn i hverandre

er det som om solen og natten

så hverandre første gang

Oppslukt av hverandre

I sommernatten stod de så tett sammen

at de helt var uten skygge

Utsettelse

Ingenting kan utsettes

Undergangsklokkene ringer

De er hverandres lyst og smerte

Og så nær tiden er bare tiden

når solens dører hvert sekund

har et skuddsekund å melde

Gud er død, roper folk som løper

gjennom gangene, de ler og gråter

sover eller våker og hele tiden ringer klokker

Å dikte

Å dikte er å tolke håpet og klagen

og grave seg inn

i en blind sol

Det nytter ikke å jakte

på sannheten, den

må selv finne frem i deg

som erindring fra en glemsel

som går dypere inn enn din

Ikon I

Ikon, et ansikt fra

En fjern fortid projiseres

inn i mørket der det møter

et ansikt fra en like fjern fremtid

Det er som om disse ansiktene

sammen er et levende ansikt

Brent inn i mørket, et hologram

Digitalt og ulmende i dunkel glød